### NN 102/2019 (25.10.2019.), Rješenje o određivanju područja stalnoga graničnog prijelaza za međunarodni promet putnika i roba u zračnom prometu Osijek

POLICIJSKA UPRAVA
 OSJEČKO-BARANJSKA

2059

Na temelju članka 12. stavka 2. Zakona o nadzoru državne granice (»Narodne novine« broj 83/13 i 27/16), a u vezi s člankom 7. Pravilnika o uvjetima i načinu određivanja područja graničnog prijelaza (»Narodne novine« broj 150/04) i člankom 29. Uredbe o graničnim prijelazima Republike Hrvatske (»Narodne novine« broj 79/13), Policijska uprava osječko-baranjska donosi

RJEŠENJE

O ODREĐIVANJU PODRUČJA STALNOGA GRANIČNOG PRIJELAZA ZA MEĐUNARODNI PROMET PUTNIKA I ROBA U ZRAČNOM PROMETU OSIJEK

Članak 1.

Područje stalnoga graničnog prijelaza za međunarodni promet putnika i roba u zračnom prometu Osijek određuje se u štićenom području međunarodnog aerodroma Zračna luka Osijek.

Članak 2.

Međunarodni aerodrom Zračna luka Osijek namijenjen je za prihvat i otpremu zrakoplova u domaćem i međunarodnom prometu kojima se obavljaju usluge zračnog prijevoza, školovanje letačkog osoblja i operacije općeg zrakoplovstva.

Članak 3.

Granica područja stalnoga graničnog prijelaza za međunarodni promet putnika i roba u zračnom prometu Osijek proteže se južnim, istočnim i zapadnim rubom stajanke za zrakoplove do istočnog i zapadnog ruba staze koja vodi od izlaznih vrata zaštitno ograničenog područja do stajanke za zrakoplove, istočnim i zapadnim rubom staze međunarodnog dolaska putnika, južnom i zapadnom stranom dolazećeg gatea, zapadnom stranom transportne trake dolazeće prtljage, sjevernom stranom prostorije za carinsku kontrolu putnika u dolasku, sjevernom stranom radnog prostora carine i aerodromske policije, istočnom stranom radnog prostora carine i policije uz zapadni dio pristanišne zgrade.

Granica područja stalnoga graničnog prijelaza za međunarodni promet putnika i roba u zračnom prometu Osijek proteže se i kružnicom radijusa 100 m s ishodištem u centru dijela manevarske površine na kojoj je zaustavljen ili parkiran zrakoplov u operacijskom statusu u međunarodnom zračnom prometu, osim ako se ne radi o zrakoplovu koji je predmet izvanrednog događaja.

Članak 4.

Površina stalnoga graničnog prijelaza za međunarodni promet putnika i roba u zračnom prometu Osijek iznosi 28 000 m² i obuhvaća dijelove katastarskih čestica 264/2, 264/4, 265/3, 266/2, 267/1, 267/2, 267/3 i 267/4 k.o. Klisa.

Članak 5.

Područje stalnoga graničnog prijelaza za međunarodni promet putnika i roba u zračnom prometu Osijek obuhvaća sljedeće prostore, objekte, stabilne uređaje i naprave:

– stajanka za zrakoplove dimenzije 300 x 90 metara,

– prostor za prihvat putnika u međunarodnom zračnom prometu s pripadajućim kontrolnim kućicama za graničnu i carinsku kontrolu i službenom prostorijom carine,

– prostor za graničnu i carinsku kontrolu putnika u međunarodnom odlasku s pripadajućim radnim prostorijama policije, carine i unutarnje službe sigurnosti Zračne luke Osijek, kontrolnim kućicama za graničnu i carinsku kontrolu,

– transportna traka za prihvat predane prtljage putnika u međunarodnom zračnom prometu s pripadajućom pokretnom trakom,

– transportna traka za otpremu predane prtljage putnika u međunarodnom zračnom prometu s pripadajućim radnim prostorijama, pokretnim trakama i RTG uređajima koji se koriste u procesu otpreme predane prtljage putnika,

– prostor za putnike u međunarodnom zračnom prometu s putničkim izlazom, te pripadajućim sanitarnim i ugostiteljskim prostorijama,

– prostor bescarinske trgovine s pripadajućim radnim i skladišnim prostorijama.

Članak 6.

Stupanjem na snagu ovog Rješenja prestaje važiti Pravilnik o određivanju područja stalnoga graničnog prijelaza za međunarodni promet I. kategorije na Zračnoj luci Osijek (»Narodne novine« broj: 134/03).

Članak 7.

Ovo Rješenje stupa na snagu osmoga dana od dana objave u »Narodnim novinama«.

Broj: 511-07-40-63-34/39-19
 Osijek, 18. listopada 2019.

Načelnik Policijske uprave
 Ladislav Bece, v. r.